Storitve, prejete od davčnega zavezanca iz Velike Britanije in DDV

Pojasnilo DURS, št. 4230-180/2010, 31. 5. 2010

Prejeli smo dopis, v katerem davčni zavezanec prosi za pojasnilo glede obračunavanja DDV od storitev, ki jih prejme od tujega davčnega zavezanca. Na vprašanje v zvezi s tem odgovarjamo:

Kako je z obračunom DDV od storitve objave članka v strokovni reviji, če davčni zavezanec iz Velike Britanije obračuna DDV? 

Davčni zavezanec, s sedežem v Sloveniji, je dolžan obračunati DDV od prejete storitve objave članka v strokovni reviji, čeprav je davčni zavezanec iz Velike Britanije, ki je opravil storitev, na računu obračunal DDV.

Kraj obdavčitve storitev v skladu s splošnim pravilom ureja prvi odstavek 25. člena Zakona o davku na dodano vrednost – ZDDV-1 (Uradni list RS, št. 10/10 – UPB2). Ta določa, da je kraj opravljanja storitev, ki jih prejme davčni zavezanec, ki deluje kot tak, kraj, kjer ima ta davčni zavezanec sedež svoje dejavnosti. Če so te storitve opravljene stalni poslovni enoti davčnega zavezanca, ki ni v kraju, kjer ima sedež svoje dejavnosti, je kraj opravljanja teh storitev kraj, kjer ima ta davčni zavezanec stalno poslovno enoto. Če takega sedeža ali take stalne poslovne enote ni, je kraj opravljanja storitev kraj, kjer ima davčni zavezanec, ki prejme te storitve, stalno oziroma običajno prebivališče. 

V skladu s 3. točko prvega odstavka 73. člena ZDDV-1 je plačnik DDV v Sloveniji vsak davčni zavezanec ali pravna oseba, ki ni davčni zavezanec, je pa identificirana za namene DDV, katerima se opravijo storitve iz prvega odstavka 25. člena tega zakona, če te storitve opravi davčni zavezanec, ki nima sedeža v Sloveniji. Tako je davčni zavezanec s sedežem v Sloveniji dolžan obračunati DDV od prejete storitve objave članka, ki jo opravi davčni zavezanec iz Velike Britanije.

Na podlagi prvega odstavka 36. člena ZDDV-1 pri dobavah blaga ali storitev davčna osnova vključuje vse, kar predstavlja plačilo (v denarju, v stvareh ali v storitvah), ki ga je prejel ali ga bo prejel dobavitelj ali izvajalec od kupca, naročnika ali tretje osebe za te dobave, vključno s subvencijami, ki so neposredno povezane s ceno takih dobav, če ni s tem zakonom drugače določeno. V davčno osnovo se vštevajo, če že niso všteti, tudi trošarine in drugi davki, takse, uvozne in druge dajatve, razen DDV.

Davčni zavezanec, ki prejme račun za storitev z obračunanim DDV od davčnega zavezanca, iz druge države članice, ki je v skladu s svojo zakonodajo obračunal DDV, obračuna DDV od davčne osnove, v katero ne vključi že obračunanega DDV.